Fronc, Martin, poslanec NR SR (2015-02-05):
Ďakujem pekne, pani podpredsedníčka, moja interpelácia je na ministra školstva pána Draxlera. Legislatívnou zmenou bola daná samosprávnym krajom kompetencia určiť počet 1. tried, ktoré stredná škola môže otvoriť v príslušnom školskom roku. Dôvodov, prečo sa to tak stalo, bolo to, že aby došlo k odstráneniu nadbytočných kapacít v pláne výkonov. Jednoducho aby nebolo oveľa viac ponúk na miesta na stredných školách, ako je absolventov deviatej triedy základnej školy. Ako však ukazuje analýza z uplatnenia tejto legislatívy, samotná zmena sa vyslovene z tohto dôvodu minula účinkom. Tak pre školský rok 2014/2015 pre 45 537 absolventov základných škôl bolo plánovaných 71 255 miest na stredných školách a pre tento rok 2015/16 nás čaká, pre 49 545 absolventov ZŠ je plánovaných 70 462 miest na stredných školách. Súčasne tá analýza ukazuje, že rozhodovanie samosprávnych krajov pri určovaní počtu 1. tried, ak to poviem príliš jemne, je voluntaristické a neraz sa nedeje na základe kritérií, ktoré boli dohodnuté. Tak ako tá legislatívna zmena bola, samosprávne kraje pri rozhodovaní uprednostňujú školy, v ktorých sú zriaďovateľom, na úkor neštátnych škôl. Aby som uviedol číslo pre školský rok 2015/16, z 80 súkromných škôl, to nie sú všetky ale, ale ktoré sú združené, v 19 školách nepovolili ani jednu triedu, z 80 v 19, to je prakticky v štvrtine škôl. Kdežto pre porovnanie majú 800 vlastných stredných škôl, teda 800, v ktorých sú zriaďovateľom, a tam z tých 800 sa v jednom jedinom prípade stalo, že nepovolili otvoriť ani jednu prvú triedu. Nepovoliť otvoriť ani jednu prvú triedu znamená de facto likvidácia príslušnej školy. Nie je to okamžitá, ale je to likvidácia postupná. Ja si myslím, že aj tieto čísla, ktoré, ja netvrdím, že sú úplne komplexné, ale určite majú dostatočnú vypovedajúcu hodnotu, svedčia o tom, že samosprávne kraje uplatňujú evidentne diskriminačný prístup k školám, ktorých nie sú zriaďovateľom. Ja som už pri prijímaní tejto legislatívnej zmeny upozorňoval na to, že takto nastavené kompetencie, ktoré dostali samosprávne kraje, sú zlé a že de facto pri tejto kompetencii dochádza k evidentnému konfliktu záujmu. Neprirodzený záujem zriaďovateľa, že chráni svoje školy, a on súčasne rozhoduje aj o školách, ktorých zriaďovateľom nie je. Ja sa domnievam, že toto evidentne vyžaduje, aby došlo k úprave tejto legislatívnej normy, aby sa to takto nedialo. A obávam sa, že dnes už v mnohých veciach nerozhoduje v skutočnosti o tom, ako funguje školstvo, ministerstvo školstva, ale samosprávne kraje a neraz aj obce. A to nikdy nebolo zámerom, keď sa robila reforma štátnej a verejnej správy. Zámerom, pôvodným zámerom bolo to, aby zriaďovateľ dostal do svojho majetku, t. j. obec, budovy a majetok, o ktorý sa bude starať, ale všetko ostatné patrí do kompetencie buď ministerstva, alebo príslušnej školy. Mimochodom, si kladiem otázku, keď sme v 90. rokoch dali školám postupne najprv stredným a potom aj plne organizovaným základným školám právnu subjektivitu, načo im dnes je. Riaditeľ dneska nerozhodne ani o tom, že koľko žiakov prijme alebo škola. Jednoducho len na ozdobu. A tak, pán minister, žiadam vás o prehodnotenie tejto legislatívy a prosím, aby ste ma informovali o vašom návrhu riešenia predmetného problému. Ďakujem, to je všetko, čo som chcel povedať, skončil som, pani podpredsedníčka.